11 Ba le bantsi ba ba tseneng mo tirelong ya borongwa dingwaga di le 40 kgotsa 50 tse di fetileng ba sa ntse ba direla ka boikanyegi mo tshimong. A bo seo e le sekao se se molemo jang ne sa tumelo le boitshoko se rotlhe re ka se latelang! Mo dingwageng tse 42 tse di fetileng, banyalani bangwe ba ile ba dira mmogo e le barongwa mo dinageng tse tharo tse di farologaneng. Monna a re: “Go ile ga nna le dinako tse di thata. Ka sekai, re ne ra lwantshana le bolwetse jwa malaria ka dingwaga di le 35. Le fa go ntse jalo, ga re ise re ke re ikwatlhaele tshwetso ya rona ya go nna barongwa.” Mosadi wa gagwe o oketsa jaana: “Ka dinako tsotlhe go a bo go na le dilo tse dintsi tse re ka di lebogelang. Tirelo ya tshimo e itumedisa fela thata, e bile go motlhofo go simolola dithuto tsa Baebele. Fa o bona batho ba o ithutang le bone ba tla dipokanong e bile ba simolola go itsane, nako le nako go nna jaaka e kete ke kokoano ya lelapa.”